               26.3.2021

               BG

               Официален вестник на Европейския съюз

               C 108/141

      P8_TA(2019)0330
      Решение за създаване на Европейски механизъм за подкрепа на мира
      Препоръка на Европейския парламент от 28 март 2019 г. до Съвета и до заместник-председателя на Комисията/върховен представител на Съюза по въпросите на външните работи и политиката на сигурност относно предложението на върховния представител на Съюза по въпросите на външните работи и политиката на сигурност, подкрепено от Комисията, към Съвета за решение на Съвета за създаване на Европейски механизъм за подкрепа на мира (2018/2237(INI))
      (2021/C 108/14)

         Европейският парламент,

                  —

                  като взе предвид Договора за Европейския съюз (ДЕС) и Договора за функционирането на Европейския съюз (ДФЕС),

                  —

                  като взе предвид целите за устойчиво развитие (ЦУР) на ООН, по-специално ЦУР 1, 16 и 17, насочени към насърчаване на мирни и приобщаващи общества за устойчиво развитие (1),

                  —

                  като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г.,

                  —

                  като взе предвид Регламент (ЕС) 2015/322 на Съвета от 2 март 2015 г. относно изпълнението на 11-ия Европейски фонд за развитие (2),

                  —

                  като взе предвид Решение (ОВППС) 2015/528 на Съвета от 27 март 2015 г. за създаване на механизъм за администриране на финансирането на общите разходи за операциите на Европейския съюз с военни последици или последици в областта на отбраната (Athena) и за отмяна на Решение 2011/871/ОВППС (3),

                  —

                  като взе предвид Регламент (ЕС) № 230/2014 на Европейския парламент и на Съвета от 11 март 2014 г. за създаване на Инструмент, допринасящ за стабилността и мира (4),

                  —

                  като взе предвид Регламент (ЕС) 2017/2306 на Европейския парламент и на Съвета от 12 декември 2017 г. за изменение на Регламент (ЕС) № 230/2014 за създаване на Инструмент, допринасящ за стабилността и мира (5),

                  —

                  като взе предвид Междуинституционалната декларация, приложена към Регламент (ЕС) 2017/2306, относно източниците на финансиране на мерките за помощ съгласно член 3а от Регламент (ЕС) 230/2014 на Европейския парламент и на Съвета от 11 март 2014 г. за създаване на Инструмент, допринасящ за стабилността и мира (6),

                  —

                  като взе предвид Регламент (ЕС) 2015/323 на Съвета от 2 март 2015 г. относно Финансовия регламент, приложим за 11-ия Европейски фонд за развитие (7),

                  —

                  като взе предвид Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване (8), и Регламент (ЕО) № 428/2009 на Съвета от 5 май 2009 г. за въвеждане на режим на Общността за контрол на износа, трансфера, брокерската дейност и транзита на изделия и технологии с двойна употреба (9),

                  —

                  като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014 — 2020 г. в съответствие със Споразумението за партньорство АКТБ — ЕС и относно разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (10),

                  —

                  като взе предвид предложението от 13 юни 2018 г. на върховния представител на Съюза по въпросите на външните работи и политиката на сигурност, подкрепено от Комисията, до Съвета във връзка с решение на Съвета за създаване на Европейски механизъм за подкрепа на мира (HR(2018) 94),

                  —

                  като взе предвид заключенията на Европейския съвет от 20 декември 2013 г., 26 юни 2015 г., 15 декември 2016 г., 9 март 2017 г., 22 юни 2017 г., 20 ноември 2017 г., 14 декември 2017 г. и 28 юни 2018 г.,

                  —

                  като взе предвид документа, озаглавен „Обща визия, общи действия: по-силна Европа — Глобална стратегия за външната политика и политиката на сигурност на Европейския съюз“, който беше представен от заместник-председателя на Комисията/върховен представител на Съюза по въпросите на външните работи и политиката на сигурност (ЗП/ВП) на 28 юни 2016 г.,

                  —

                  като взе предвид заключенията на Съвета от 13 ноември 2017 г., 25 юни 2018 г. и 19 ноември 2018 г. относно сигурността и отбраната в контекста на глобалната стратегия на ЕС,

                  —

                  като взе предвид съобщението на Комисията от 7 юни 2017 г., озаглавено „Документ за размисъл относно бъдещето на европейската отбрана“ (COM(2017)0315),

                  —

                  като взе предвид съвместното съобщение на Комисията и ЕСВД от 5 юли 2016 г., озаглавено „Елементи за стратегическа рамка на ЕС за подкрепа на реформата в сектора на сигурността“,

                  —

                  като взе предвид специален доклад № 20 на Европейската сметна палата от 18 септември 2018 г, озаглавен „Африканска архитектура за мир и сигурност: необходимост от пренасочване на подкрепата от страна на ЕС“,

                  —

                  като взе предвид своята резолюция от 21 май 2015 г. относно финансиране на общата политика за сигурност и отбрана (11),

                  —

                  като взе предвид своята резолюция от 22 ноември 2016 г. относно Европейския съюз за отбрана (12),

                  —

                  като взе предвид своите резолюции от 13 декември 2017 г. (13) и 12 декември 2018 г. (14) относно годишния доклад относно прилагането на общата политика за сигурност и отбрана (ОПСО),

                  —

                  като взе предвид член 113 от своя Правилник за дейността,

                  —

                  като взе предвид доклада на комисията по външни работи (A8-0157/2019),

                  A.

                  като има предвид, че амбицията на ЕС е да бъде глобален фактор за мира, като се стреми към поддържане на международния мир и сигурност и зачитане на международното хуманитарно право и правото в областта на правата на човека;

                  Б.

                  като има предвид, че ЕС носи все по-голяма отговорност за гарантиране на собствената си сигурност в една стратегическа среда, която през последните години значително се влоши;

                  В.

                  като има предвид, че трудната обстановка във връзка със сигурността около ЕС изисква той да има стратегическа автономия, което беше признато през юни 2018 г. от 28-те държавни и правителствени ръководители в глобалната стратегия на Европейския съюз и което налага необходимост от предоставяне на инструменти, които повишават способността на ЕС за опазване на мира, предотвратяване на конфликти, насърчаване на мирни, справедливи и приобщаващи общества и укрепване на международната сигурност; като има предвид, че се признава, че сигурните и мирни общества са предпоставка за трайно развитие;

                  Г.

                  като има предвид, че целта на Европейския механизъм за подкрепа на мира (наричан по-нататък „Механизма“) не е да се милитаризира външната дейност на Европейския съюз, а да се постигне взаимодействие и по-голяма ефективност благодарение на глобален подход към вече съществуващото оперативно финансиране на външните дейности, и когато не е възможно финансиране от бюджета на ЕС;

                  Д.

                  като има предвид, че Договорът изисква ЕС и неговите институции да осъществяват обща политика в областта на външните отношения и сигурността (ОВППС), включително прогресивно изработване на обща отбранителна политика, която би могла да доведе до обща отбрана в съответствие с разпоредбите на член 42, и да укрепват по този начин европейската идентичност и нейната независимост с цел насърчаване на мира, сигурността и напредъка в Европа и в света; като има предвид, че предложеният механизъм следва да бъде приветстван като стъпка напред в тази посока и ЗП/ВП следва да бъде насърчен да продължи неговото развитие и прилагане;

                  Е.

                  като има предвид, че ЕС е най-големият световен доставчик на помощ за развитие и хуманитарна помощ, който засилва връзката между сигурността и развитието за постигане на устойчив мир;

                  Ж.

                  като има предвид, че следва да се насърчава по-нататъшното използване на финансиране и инструменти на Съюза за подобряване на сътрудничеството, развиване на способности и разполагане на мисии в бъдеще, а така също и за запазване на мира, предотвратяване, управление и разрешаване на конфликти и справяне със заплахите за международната сигурност; подчертава, че Европейският механизъм за подкрепа на мира следва по-специално да финансира военните мисии на Съюза, да укрепва военния и отбранителния капацитет на трети държави, регионални и международни организации и да допринася за финансирането на операции за подкрепа на мира, ръководени от регионална или международна организация или от трети държави;

                  З.

                  като има предвид, че в миналото за ЕС е било предизвикателство да финансира операции с последици в областта на отбраната; като има предвид, че Парламентът многократно е подчертавал необходимостта от финансиране, което да е по-гъвкаво и ефикасно и да изразява солидарност и решителност; като има предвид, че са необходими допълнителни механизми и инструменти, за да се гарантира, че ЕС може да играе ролята си на глобален фактор в областта на сигурността; като има предвид, че всички такива инструменти трябва да подлежат на подходящ парламентарен контрол и законодателство на ЕС;

                  И.

                  като има предвид, че участието на жените в мирните процеси остава един от неизпълнените в най-голяма степен аспекти на Програмата за жените, мира и сигурността, въпреки че жените са основните жертви на кризите със сигурността и хуманитарните кризи и въпреки факта, че когато жените имат изрична роля в мирните процеси, вероятността от споразумение с продължителност най-малко 15 години нараства с 35 %;

                  Й.

                  като има предвид, че вътрешната и външната сигурност все повече са взаимно свързани; като има предвид, че ЕС е предприел значителни стъпки за увеличаване на сътрудничеството между своите държави членки в областта на отбраната; като има предвид, че ЕС винаги се е гордеел със своята „мека сила“ и ще продължи да го прави; като има предвид обаче, че в една развиваща се действителност, която поражда загриженост, се изисква ЕС да не бъде изключително „гражданска сила“, а да развива и засилва своите военни способности, които следва да бъдат използвани по последователен и съгласуван начин с всички други външни дейности на ЕС; като има предвид, че развитието в третите държави не е възможно без сигурност и мир; като има предвид, че военните играят ключова роля за това, особено в държави, в които гражданските органи не са в състояние да изпълняват своите задачи предвид положението със сигурността; като има предвид, че Механизмът има ясен потенциал да доведе до по-голяма ангажираност на ЕС с държавите партньори и ще повиши ефективността на външната дейност на ЕС, което ще позволи на ЕС да се превърне във важен доставчик на глобална стабилност и сигурност в бъдеще;

                  К.

                  като има предвид, че външната дейност на ЕС не трябва да се използва като инструмент за „управление на миграцията“ и че всички усилия за работа с трети държави трябва да вървят ръка за ръка с подобряването на състоянието на правата на човека в тези държави;

                  Л.

                  като има предвид, че неразпространението на ядрени оръжия и разоръжаването ще имат значителен ефект за намаляване на подхранването на конфликти и допринасяне за по-голяма стабилност, в съответствие със задълженията, произтичащи от Договора за неразпространение на ядреното оръжие и свързаната с него резолюция на ЕП относно ядрената сигурност и неразпространението на ядрени оръжия (15); като има предвид, че един свят без оръжия за масово унищожение е по-безопасен; като има предвид, че ЕС е водещ фактор в забраната на ядрените оръжия и следва да разшири ролята си в този смисъл;

                  М.

                  като има предвид, че Договорите не предвиждат никакви външни военни действия на Съюза извън рамката на ОПСО; като има предвид, че една истинска ОВППС за всички държави — членки на ЕС увеличава възможностите на ЕС за действие в областта на външната политика; като има предвид, че единствената възможна външна военна намеса по линия на ОПСО е под формата на мисии извън Съюза за опазване на мира, предотвратяване на конфликти и укрепване на международната сигурност в съответствие с принципите на Устава на ООН, както е посочено в член 42, параграф 1 от ДЕС;

                  Н.

                  като има предвид, че помощта за военните операции на партньорите за подкрепа на мира досега е била предоставяна извън бюджета на ЕС чрез Механизма за подкрепа на мира в Африка, създаден и финансиран от Европейския фонд за развитие (ЕФР); като има предвид, че понастоящем Механизмът за подкрепа на мира в Африка е ограничен до операции, ръководени от Африканския съюз (АС) или от африкански регионални организации;

                  О.

                  като има предвид, че се очаква Европейският механизъм за подкрепа на мира да предостави на Съюза възможност да допринася пряко за финансирането на операции за подкрепа на мира, ръководени от трети държави, както и за съответните международни организации, в световен мащаб и не само от Африка или АС;

                  П.

                  като има предвид, че предложеният механизъм ще замени механизма Athena и Механизма за подкрепа на мира в Африка; като има предвид, че той ще допълни Инициативата за изграждане на капацитет в подкрепа на сигурността и развитието, като финансира разходите за отбранителни дейности на ЕС, като например мироопазващите мисии на АС, общите разходи за собствени военни операции по линия на ОПСО и изграждането на военен капацитет на партньорите, които са изключени от бюджета на ЕС в съответствие с член 41, параграф 2 от ДЕС;

                  Р.

                  като има предвид, че операциите, извършвани по линия на Механизма, трябва да съответстват на принципите и ценностите, залегнали в Хартата на основните права, и да зачитат международното хуманитарно право и правото в областта на правата на човека; като има предвид, че операциите, които не са определени като етично приемливи от гледна точка на човешката безопасност, здраве и сигурност, свобода, неприкосновеност на личния живот, почтеност и достойнство, трябва да се оценяват и преразглеждат внимателно;

                  С.

                  като има предвид, че настоящият дял на общите разходи остава много нисък (като се оценява на приблизително 5—15 % от всички разходи) и че големият дял на разходите и отговорностите, поемани от отделната държава във военните операции, основаващ се на принципа „поемане на разходите от страната, където са направени“, противоречи на принципите на солидарност и споделяне на тежестта и допълнително възпира държавите членки да вземат активно участие в операции по ОПСО;

                  Т.

                  като има предвид, че предложеният среден годишен финансов пакет за Европейския механизъм за подкрепа на мира е 1 500 000 000 EUR, докато комбинираните разходи по механизма Athena и Механизма за подкрепа на мира в Африка варират между 250 000 000 EUR и 500 000 000 EUR годишно; като има предвид, че евентуалните цели на допълнителните 1 000 000 000 EUR годишно не са достатъчно конкретизирани или гарантирани в предложението;

                  У.

                  като има предвид, че като извънбюджетен механизъм, финансиран чрез годишни вноски от държавите членки с коефициент на разпределение въз основа на БНД, Европейският механизъм за подкрепа на мира се очаква да позволи на ЕС да финансира по-голям дял от общите разходи (35—45 %) за военни мисии и операции, какъвто е понастоящем случаят с механизма Athena; като има предвид, че също така се очаква Европейският механизъм за подкрепа на мира да гарантира, че финансирането от ЕС е постоянно, което осигурява адекватно програмиране за готовност при кризи, прави разполагането на мисии по-лесно и подобрява гъвкавостта в случай на бърза реакция; като има предвид, че амбициозното включване и разширяване на механизма Athena за общото финансиране на мисиите и операциите по линия на ОПСО е нещо, за което Парламентът настоява отдавна; като има предвид обаче, че предложеното решение на Съвета няма същия обвързващ характер като вътрешното споразумение за Механизма за подкрепа на мира в Африка, което означава, че държавите членки могат да се откажат да финансират действия по линия на Европейския механизъм за подкрепа на мира;

                  Ф.

                  като има предвид, че чрез увеличаване на общите разходи, предложеният инструмент ще засили солидарността и споделянето на тежестта между държавите членки и ще насърчи държавите членки, особено тези, които не разполагат с финансови или оперативни ресурси, да допринасят за операциите по линия на ОПСО;

                  Х.

                  като има предвид, че в своите заключения от 19 ноември 2018 г. Съветът изразява резерви относно подкрепата си за предложението за Европейски механизъм за подкрепа на мира; като има предвид, че въпреки това е важно да се работи за приемането на амбициозно предложение, съдържащо всички предложени компоненти, включително механизма Athena;

                  Ц.

                  като има предвид, че всички военни задачи по линия на Механизма, като например съвместни операции за разоръжаване, хуманитарни и спасителни мисии, дейности по предоставяне на съвети и съдействие във военната област, мисии за предотвратяване на конфликти и поддържане на мира, мисии на бойни сили в управлението на кризи, включително възстановяване на мира и стабилизиране след конфликт, борба срещу тероризма, включително чрез оказване на подкрепа на трети държави в борбата срещу тероризма на тяхна територия, както са изброени в член 43, параграф 1 от ДЕС, при пълно зачитане на правата на човека, попадат в обхвата на ОПСО; като има предвид, че изключението по член 41, параграф 2 от ДЕС се прилага за оперативни разходи, произтичащи единствено от тези военни мисии; като има предвид, че всички други оперативни разходи, произтичащи от ОПСО, включително разходите, произтичащи от всякакви други действия, посочени в член 42 от ДЕС, следва да бъдат за сметка на бюджета на Съюза; като има предвид, че административните разходи на Европейския механизъм за подкрепа на мира следва да бъдат за сметка на бюджета на Съюза;

                  Ч.

                  като има предвид, че съгласно член 41, параграф 2 от ДЕС всички оперативни разходи, произтичащи от ОПСО, са за сметка на бюджета на Съюза, освен разходи, произтичащи от действия с военни последици или последици в областта на отбраната; като има предвид, че член 2, букви а) и г) от предложението за решение постановяват съответно, че Европейският механизъм за подкрепа на мира следва да финансира както „операции с военни последици или последици в областта на отбраната“, така и „други оперативни действия на Съюза с военни последици или последици в областта на отбраната“;

                  Ш.

                  като има предвид, че съгласно член 21, параграф 2, буква г) от ДЕС Съюзът определя и следва общи политики и действия и работи за висока степен на сътрудничество във всички области на международните отношения, за да насърчи устойчивото икономическо, социално и екологично развитие на развиващите се държави, като основната цел е изкореняване на бедността;

                  Щ.

                  като има предвид, че съгласно член 208, параграф 1, алинея 2 от ДФЕС: „Основната задача на политиката на Съюза в тази област е намаляването и, като крайна цел, изкореняването на бедността“; като има предвид, че съгласно същия параграф „Съюзът взема предвид целите на сътрудничеството за развитие при изпълнението на политиките, които биха могли да засегнат развиващите се страни“; като има предвид, че второто изречение съставлява разпоредба от Договора и като такова е законоустановено задължение за ЕС, наричано „съгласуваност на политиката за развитие“ (СПР);

                  AA.

                  като има предвид, че военните и гражданските мисии извън Съюза трябва да бъдат отделно едни от други, за да се гарантира, че гражданските мисии се финансират само от бюджета на Съюза;

                  АБ.

                  като има предвид, че ЕС следва да даде на персонала на мисиите по линия на ОПСО статут, подобен на този на командированите национални експерти, като им предостави единен статут и най-добрата възможна защита съгласно Правилника за длъжностните лица на Съюза; като има предвид, че всички надбавки, произтичащи от този статут, и всички разходи за пътуване, престой и здравеопазване следва да са за сметка на бюджета на Съюза като административни разходи;

                  АВ.

                  като има предвид, че Европейската сметна палата (ЕСП) публикува специален доклад относно африканската архитектура за мир и сигурност, финансирана чрез Механизма за подкрепа на мира в Африка, като се предлага тя да бъде включена и разширена в Европейския механизъм за подкрепа на мира; като има предвид, че ЕСП счита, че тази подкрепа не е получила необходимия приоритет и е имала ограничено въздействие; като има предвид, че препоръките на ЕСП трябва да се вземат надлежно предвид с оглед на амбициозното увеличено финансиране за новия механизъм;

                  АГ.

                  като има предвид, че предложението не беше допълнено от оценка на финансовото въздействие във връзка с административните разходи; като има предвид, че административните разходи за Европейския механизъм за подкрепа на мира имат значителни последици за бюджета на Съюза; като има предвид, че не следва да се наема или да се делегира на Европейския механизъм за подкрепа на мира допълнителен персонал извън персонала, който понастоящем работи за инструментите, които предстои да бъдат заменени; като има предвид, че полезните взаимодействия, произтичащи от обединяването на съществуващите отделни инструменти в една административна структура, следва да улеснят управлението на по-широкия географски обхват на Европейския механизъм за подкрепа на мира; като има предвид, че допълнителен персонал следва да бъде назначаван само ако и когато приходите за дадена мисия или мярка са били ефективно събрани от всички участващи държави членки; като има предвид, че поради ограничения във времето характер на приходите е необходимо договорите на персонала, нает чрез Механизма, или командироването на служители по линия на Механизма за определена мисия или мярка, да бъдат съответно за ограничен период; като има предвид, че не следва да се наемат или да се командироват по линия на Механизма служители от държава членка, която е направила официална декларация съгласно член 31, параграф 1 от ДЕС за определена мисия или мярка;

                  АД.

                  като има предвид, че ЗП/ВП следва редовно да провежда консултации с Парламента по всички най-важни аспекти и основни решения в областта на ОВППС и ОПСО и последващото им развитие; като има предвид, че с Парламента следва да бъдат провеждани консултации и той да бъде информиран своевременно, за да може да представя своите становища и да задава въпроси, включително относно съгласуваността на политиката за развитие, на ЗП/ВП и на Съвета преди вземането на решения или предприемането на решителни действия; като има предвид, че ЗП/ВП следва да взема под внимание становищата на Парламента, включително относно СПР, и да ги включва в своите предложения, да преразглежда решенията или частите от решения, на които Парламентът се противопоставя, или да оттегля такива предложения, независимо че е възможно дадена държава членка да настоява за инициативата, и следва да предлага решения на Съвета, свързани с ОПСО, когато Парламентът го прикани да направи това; като има предвид, че Парламентът следва да провежда ежегодно разискване със ЗП/ВП относно операциите, финансирани от Механизма;

                  1.

                  отправя следните препоръки към Съвета:

                              a)

                              да не намалява вноската на дадена държава членка в Механизма, ако държавата членка се позовава на член 31, параграф 1 от ДЕС, тъй като това би подкопало коефициента въз основа на БНД, на който се базира механизмът за финансиране и общото финансиране на Механизма;

                              б)

                              да включи в решението позоваване на ролята на Парламента като орган за освобождаване от отговорност във връзка с изпълнението на бюджета, какъвто понастоящем е случаят с ЕФР и следователно с Механизма за подкрепа на мира в Африка, съгласно съответните разпоредби на финансовите регламенти, приложими за ЕФР, с оглед запазване на последователността на външната дейност на ЕС по линия на ЕФР и по линия на другите относими политики в съответствие с член 18 от ДЕС и член 21, параграф 2, буква г) от ДЕС във връзка с член 208 от ДФЕС;

                              в)

                              да работи за въвеждането на механизъм в Европейския парламент, който да предоставя своевременен достъп, съгласно строго регламентираните процедури, до информация, включително оригинални документи, относно годишния бюджет на Европейския механизъм за подкрепа на мира, коригиращите бюджети, трансферите, програмите за действие (включително по време на подготвителната фаза), изпълнението на мерките за помощ (включително ad hoc мерки), споразуменията с изпълнителите и докладите за изпълнението на приходите и разходите, както и годишните отчети, финансовите отчети, доклада за оценка и годишния доклад на ЕСП;

                              г)

                              да се съгласи да включи достъпа до всички поверителни документи в преговорите за актуализирано междуинституционално споразумение между Европейския парламент и Съвета относно достъпа на Парламента до чувствителна информация на Съвета в областта на политиката на сигурност и отбрана;

                              д)

                              да гарантира, че операциите, програмите за действие, ad hoc мерките за помощ и другите оперативни действия, финансирани от Механизма, по никакъв начин няма да нарушават или да се използват за нарушаване на основните принципи, установени в член 21 от ДЕС, или да се използват за нарушаване на международното право, по-специално на международното хуманитарно право и международното право в областта на правата на човека;

                              е)

                              да приключи преразглеждането на механизма Athena преди края на тази година, ако е възможно, и да го включи по хармоничен начин в Европейския механизъм за подкрепа на мира, като същевременно запази оперативната му ефективност и гъвкавост;

                              ж)

                              да гарантира, че повишената ефикасност и подобрената ефективност, предлагани от един единствен инструмент, се запазват при извършването на необходимите корекции по предложението;

                              з)

                              да включи следните изменения:

                                          —

                                          да замени „обща външна политика и политика на сигурност“ с „обща политика за сигурност и отбрана“ в съображение 4 и член 1;

                                          —

                                          да добави ново съображение 10а, както следва: „(10а) Дейностите по предоставяне на съвети и съдействие във военната област, посочени в член 43, параграф 1 от ДЕС, могат да бъдат под формата на укрепване на военния и отбранителния капацитет на трети държави, регионални и международни организации за опазване на мира, за предотвратяване, управление и разрешаване на конфликти и за справяне със заплахите за международната сигурност при стриктно спазване на международното хуманитарно право и международното право в областта на правата на човека и критериите на Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване, и Регламент (ЕО) № 428/2009 на Съвета от 5 май 2009 г. за въвеждане на режим на Общността за контрол на износа, трансфера, брокерската дейност и транзита на изделия и технологии с двойна употреба“;

                                          —

                                          да добави ново съображение 10б, както следва: „(10б) Мисиите за предотвратяване на конфликти и поддържане на мира, посочени в член 43, параграф 1 от ДЕС, могат да бъдат под формата на участие във финансирането на мироопазващи операции, ръководени от регионална или международна организация или от трети държави“;

                                          —

                                          да добави ново съображение 10в, както следва: „(10в) Операциите, подкрепяни с финансиране от ЕС, трябва да включват Резолюция 1325 на ООН относно жените, мира и сигурността“;

                                          —

                                          да измени член 2, буква а, както следва: „а) участие във финансирането на мисии в рамките на общата политика за сигурност и отбрана (ОПСО) с военни последици или последици в областта на отбраната“;

                                          —

                                          да измени член 2, буква б), както следва: „б) укрепване на военния и отбранителния капацитет на трети държави, регионални и международни организации за опазване на мира, за предотвратяване, управление и разрешаване на конфликти и за справяне със заплахите за международната сигурност и киберсигурността“;

                                          —

                                          да добави към член 3 нова точка 2а, както следва: „2a. Годишната разбивка на административните разходи за този механизъм, които се поемат от бюджета на Съюза, се определя в приложение Iа (ново) за сведение.“;

                                          —

                                          да измени член 5, буква в, както следва: „в) „операция“ означава военна операция, установена в рамките на общата политика за сигурност и отбрана в съответствие с член 42 от ДЕС за изпълнение на задачите, посочени в член 43, параграф 1 от ДЕС, която има военни последици или последици в областта на отбраната, включително задача, възложена на група държави членки в съответствие с член 44 от ДЕС“;

                                          —

                                          да добави нова алинея в края на член 6, както следва: „Всички граждански аспекти, активи или мисии по линия на ОВППС, и по-специално по линия на ОПСО, или части от тях, се финансират изключително от бюджета на Съюза.“;

                                          —

                                          да измени член 7, както следва: „Всяка държава членка, върховният представител или върховният представител с подкрепата на Комисията могат да представят предложения за действия на Съюза по дял V от ДЕС, които да бъдат финансирани от Механизма. Върховният представител уведомява своевременно Европейския парламент за всяко такова предложение.“;

                                          —

                                          да измени член 10, параграф 1, както следва: „В съответствие с член 21, параграф 3 и член 26, параграф 2 от ДЕС се осигурява съгласуваност между действията на Съюза, които ще се финансират по линия на Механизма, и други действия на Съюза по линия на други относими политики. Действията на Съюза, които ще се финансират по линия на Механизма, също така са съгласувани с целите на тези други политики на Съюза спрямо трети държави и международни организации“;

                                          —

                                          да добави към член 10 нов параграф 3a, както следва: „3a. Два пъти годишно върховният представител докладва на Европейския парламент относно съгласуваността, посочена в параграф 1.“;

                                          —

                                          да добави към член 11 нов параграф 2а: „2a. Механизмът има служител за връзка с Европейския парламент. Освен това заместник генералният секретар на ЕСВД, отговарящ по въпросите на ОПСО и реакцията при кризи, провежда ежегодна размяна на мнения със съответния парламентарен орган, за да предоставя редовни брифинги.“;

                                          —

                                          да измени член 12, параграф 1, както следва: „Създава се Комитет на Механизма (наричан по-долу „Комитет“), съставен от по един представител на всяка участваща държава членка. Представители на Европейската служба за външна дейност (ЕСВД) и на Комисията се канят да присъстват на заседанията на Комитета, без да участват в гласуванията. Представители на Европейската агенция по отбрана (EDA) могат да бъдат поканени да присъстват на заседанията на Комитета за обсъждане на въпроси, свързани с областта на дейност на EDA, без да участват в гласуванията или да присъстват на тях. Представители на Европейския парламент могат да бъдат поканени да присъстват на заседанията на Комитета, без да участват в гласуванията или да присъстват на тях.“;

                                          —

                                          да измени член 13, параграф 8, както следва: „8. Администраторът осигурява непрекъснатост на своите функции чрез административната структура на компетентните военни структури на ЕСВД, посочени в член 9.“;

                                          —

                                          да добави към член 13 нов параграф 8a, както следва: „8a. Администраторът участва в информирането на Европейския парламент.“;

                                          —

                                          да добави към член 16 нов параграф 8a, както следва: „8a. Командващите операциите участват в информирането на Европейския парламент.“;

                                          —

                                          да измени член 34, параграф 1, както следва: „Администраторът предлага на Комитета назначаването на вътрешен одитор на Механизма и на поне един заместник вътрешен одитор за период от четири години, който може да бъде подновен до общ период, ненадвишаващ 8 години. Вътрешните одитори трябва да притежават необходимата професионална квалификация и да предлагат достатъчни гаранции за сигурност, обективност и независимост. Вътрешният одитор не може да бъде нито разпоредител с бюджетни кредити, нито счетоводител; той или тя не може да участва в изготвянето на финансовите отчети.“;

                                          —

                                          да измени член 47, параграф 4, както следва: „4. Крайното местоназначение на общо финансираното оборудване и инфраструктура се одобрява от Комитета, като се вземат предвид оперативните нужди, правата на човека, сигурността и оценката на риска от отклоняване по отношение на сертифицираната крайна употреба и крайните потребители, както и финансовите критерии. Крайното местоназначение може да бъде, както следва:

                                                      a)

                                                      за инфраструктура — продажба или прехвърляне чрез Механизма на приемащата държава, на държава членка или на трета страна;

                                                      б)

                                                      за оборудване — продажба чрез Механизма на държава членка, на приемащата държава или на трета страна, или неговото съхранение и поддръжка от Механизма, от държава членка или от съответната трета страна с цел използване в следваща операция.“;

                                          —

                                          да измени член 47, параграф 6, както следва: „6. Продажбата или прехвърлянето на приемащата държава или на трета страна следва да бъде в съответствие с международното право, включително съответните разпоредби относно правата на човека и принципите за „ненанасяне на вреда“, и с действащите правила за сигурност и стриктно зачитане на критериите на Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване, и Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба.“;

                                          —

                                          да измени член 48, параграф 1, както следва: „Върховният представител може да представи на Съвета предложение за евентуална програма за действие или за евентуална ad hoc мярка. Върховният представител уведомява незабавно Европейския парламент за всяко такова предложение.“;

                                          —

                                          да измени член 49, параграф 1, както следва: „Програмите за действие се одобряват от Съвета по предложение от върховния представител. Европейският парламент е информиран за одобрените програми за действие, след като бъдат приети от Съвета.“;

                                          —

                                          да измени член 50, параграф 3, както следва: „Когато искането е извън съществуващите програми за действие, Съветът може да одобри ad hoc мярка за помощ по предложение от върховния представител. Европейският парламент е информиран за одобрените ad hoc мерки за помощ, след като бъдат приети от Съвета.“;

                                          —

                                          да добави нова буква еа) в член 52, параграф 2, както следва: „еа) налице е подробен списък на оборудването, финансирано по линия на Механизма“;

                                          —

                                          да измени буква б) в член 53, параграф 1, както следва: „б) ефективно доставени на въоръжените сили на третата засегната държава, при условие че е оценено спазването на критериите на Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване, и на Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба;“;

                                          —

                                          да измени буква г) в член 53, параграф 1, както следва: „г) използвани в съответствие с политиките на Съюза, при надлежно зачитане на международното право, особено по отношение на правата на човека и сертификатите за краен потребител, и по-специално клаузите за повторните трансфери;“;

                                          —

                                          да измени буква д) в член 53, параграф 1, както следва: „д) управлявани в съответствие с всички ограничения или рестрикции по отношение на тяхното използване, продажба или прехвърляне, определени от Съвета или от Комитета, и в съответствие със съответните сертификати за краен потребител, критериите на Обща позиция 2008/944/ОВППС на Съвета от 8 декември 2008 г., определяща общи правила за режим на контрол върху износа на военни технологии и оборудване, и Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба;“;

                                          —

                                          да измени член 54, параграф 1, както следва: „Всеки изпълнителен орган, натоварен с изпълнението на разходите, финансирани чрез Механизма, спазва принципите на добро финансово управление и прозрачност, предприема необходимите оценки на риска и проверки за крайна употреба и спазва надлежно основните ценности на ЕС и международното право, особено по отношение на правата на човека и принципите за „ненанасяне на вреда“. Всеки такъв изпълнителен орган се подлага на предварителна оценка на риска, за да се преценят възможните рискове за правата на човека и управлението.“;

                  2.

                  отправя следните препоръки към заместник-председателя на Комисията/върховен представител на Съюза по въпросите на външните работи и политиката на сигурност:

                              a)

                              да се консултира с Парламента относно препоръчаните изменения и да гарантира, че становищата на Парламента се вземат под внимание, в съответствие с член 36 от ДЕС;

                              б)

                              в съответствие с член 36 от ДЕС, да прилага изцяло становищата на Парламента при изготвянето на предложения за многогодишни „програми за действие“ или за ad hoc мерки за помощ, включително чрез оттегляне на предложения, на които Парламентът се противопоставя;

                              в)

                              да предостави пълна оценка на финансовото въздействие на решението, предвид неговото отражение върху бюджета на ЕС, като очертае по-специално допълнителните нужди от персонал;

                              г)

                              да внася в Парламента за консултации проекти на решения на Съвета, свързани с Европейския механизъм за подкрепа на мира, едновременно с представянето им на Съвета или на Комитета по политика и сигурност, като на Парламента се оставя време да представи становището си; приканва ЗП/ВП да изменя проектите на решения на Съвета, когато това бъде поискано от Парламента;

                              д)

                              да гарантира, в съответствие с член 18 от ДЕС, допълняемост със съществуващите фондове, програми и инструменти на ЕС, съгласуваност на Европейския механизъм за подкрепа на мира с всички останали аспекти на външната дейност на ЕС, по-специално по отношение на Инициативата за изграждане на капацитет в подкрепа на сигурността и развитието и предложения Инструмент за съседство, развитие и международно сътрудничество, които във всички случаи следва да се изпълняват в рамките на по-широката програма за реформа на сектора на сигурността, която трябва да има силни компоненти за добро управление, разпоредби срещу насилието, основано на пола, и по-специално за граждански надзор върху системата за сигурност и демократичен контрол на въоръжените сили;

                              е)

                              да предоставя редовно обратна информация на Парламента относно напредъка в прилагането на Резолюция 1325 относно жените, мира и сигурността и да се консултира с Парламента относно препоръчания компонент за равенството между половете, с акцент върху ролята на жените в предотвратяването и разрешаването на конфликти и във възстановяването след конфликти и преговорите за мир, както и редовни оценки на предприетите мерки за защита на уязвимите лица, включително жените и момичетата, от насилие в ситуации на конфликт;

                              ж)

                              да гарантира, в съответствие с член 18 от ДЕС, съгласуваността на Европейския механизъм за подкрепа на мира с всички останали аспекти на външната дейност на ЕС, включително политиките за развитие и хуманитарна помощ, и с оглед насърчаване на развитието на засегнатите трети държави и намаляване и премахване на бедността в тях;

                  3.

                  възлага на своя председател да предаде настоящата резолюция на Съвета, на заместник-председателя на Комисията/върховен представител на Съюза по въпросите на външните работи и политиката на сигурност и за сведение на Европейската служба за външна дейност и на Комисията.

         (1)  https://sustainabledevelopment.un.org/

         (2)  ОВ L 58, 3.3.2015 г., стр. 1.

         (3)  ОВ L 84, 28.3.2015 г., стр. 39.

         (4)  ОВ L 77, 15.3.2014 г., стр. 1.

         (5)  ОВ L 335, 15.12.2017 г., стр. 6.

         (6)  ОВ L 335, 15.12.2017 г., стр. 6.

         (7)  ОВ L 58, 3.3.2015 г., стр. 17.

         (8)  ОВ L 335, 13.12.2008 г., стр. 99.

         (9)  ОВ L 134, 29.5.2009 г., стр. 1.

         (10)  ОВ L 210, 6.8.2013 г., стр. 1.

         (11)  ОВ C 353, 27.9.2016 г., стр. 68.

         (12)  ОВ C 224, 27.6.2018 г., стр. 18.

         (13)  ОВ C 369, 11.10.2018 г., стр. 36.

         (14)  Приети текстове, P8_TA(2018)0514.

         (15)  ОВ C 215, 19.6.2018 г., стр. 202.


title: Препоръка (ЕС) 2021/554 на Комисията от 30 март 2021 година относно формата, съдържанието, сроковете и нивото на подробност на нотификациите съгласно процедурите, определени в член 32 от Директива (ЕС) 2018/1972 на Европейския парламент и на Съвета за установяване на Европейски кодекс за електронни съобщения

text:
               31.3.2021

               BG

               Официален вестник на Европейския съюз

               L 112/5

      ПРЕПОРЪКА (ЕС) 2021/554 НА КОМИСИЯТА
      от 30 март 2021 година
      относно формата, съдържанието, сроковете и нивото на подробност на нотификациите съгласно процедурите, определени в член 32 от Директива (ЕС) 2018/1972 на Европейския парламент и на Съвета за установяване на Европейски кодекс за електронни съобщения
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Директива (ЕС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения (1) (Кодекса), и по-специално член 34 от нея,
      като има предвид, че:

                  (1)

                  Съгласно Кодекса националните регулаторни органи (НРО) следва да допринасят за развитието на вътрешния пазар, като работят помежду си, с Комисията и с Органа на европейските регулатори в областта на електронните съобщения (ОЕРЕС) съгласно Регламент (ЕС) 2018/1971 на Европейския парламент и на Съвета, (2) по прозрачен начин с цел осигуряване на последователното прилагане на Кодекса във всички държави членки.

                  (2)

                  С цел да гарантират, че решенията, взети на национално равнище, няма да засягат неблагоприятно вътрешния пазар на електронни съобщения или целите на регулаторната рамка, НРО са длъжни да нотифицират Комисията, ОЕРЕС и НРО в други държави членки за проектомерките, посочени в член 32, параграф 3 от Кодекса. Следователно тази нотификация представлява съществено процедурно изискване. Ето защо неспазването на това изискване, включително за проекторешения, определящи или изменящи нотифицирани преди това регулаторни задължения, може да доведе до отмяна на мярката в съответствие с националното законодателство (3).

                  (3)

                  В членове 32 и 33 от Кодекса се предвиждат определени процедури и обвързващи срокове за разглеждането на нотификациите.

                  (4)

                  За да се гарантира ефективността на сътрудничеството и механизма за консултации и за да се допринесе за правната сигурност, с Препоръка 2003/561/ЕО на Комисията (4) бяха въведени препоръки за основните процедурни аспекти на нотификациите, изготвени съгласно съответните разпоредби. Впоследствие Препоръка 2003/561/ЕО беше заменена от Препоръка 2008/850/ЕО (5) с цел допълнително опростяване и подобряване на насоките за процеса на нотификация. С настоящата препоръка се актуализират приложимите насоки с цел отразяване на сегашната практика и се адаптират разпоредбите на Кодекса.

                  (5)

                  Контактите преди представяне на нотификацията, предназначени за обсъждане на формални и съществени въпроси относно проектомерките преди официалната нотификация, се оказаха много полезни както за Комисията, така и за НРО, които често отправяха искане за такива контакти. По време на този обмен НРО имат възможност да представят своите проектомерки и да проведат открита дискусия със службите на Комисията относно предложените национални мерки. Поради това НРО следва да бъдат насърчавани да изискват контакти възможно най-рано преди нотификацията, преди или/и след националните си консултации, особено за проектомерки, свързани с прегледите на пазара.

                  (6)

                  Контакти между службите на Комисията и нотифициращите НРО се предвиждат на различни етапи от процеса на нотификация, включително когато службите на Комисията поискат допълнителна информация от НРО или непосредствено след като Комисията приеме писмата със/без забележки или решенията за започване на фазата на задълбочено проучване.

                  (7)

                  Съгласно Кодекса се позволява на НРО да оттеглят нотифицирана проектомярка по всяко време. Когато нотифицирана проектомярка бъде оттеглена през първоначалния едномесечен срок, тази нотифицирана мярка при всички случаи се заличава от регистъра в защитения електронен интерфейс (6). Когато обаче нотифицираната проектомярка бъде оттеглена едва след като Комисията издаде решение, с което изисква от съответния НРО да оттегли тази проектомярка съгласно член 32, параграф 6, буква а) от Кодекса, първоначално нотифицираната мярка остава в защитения електронен интерфейс за целите на прозрачността. И в двата случая в публичния раздел на защитения електронен интерфейс се публикува известие за оттегляне.

                  (8)

                  С цел предоставяне на допълнителни насоки на НРО относно съдържанието на проектомерките, в настоящата препоръка се набелязва определена минимална информация, която следва да бъде предоставена относно съдържанието на проектомерките, за да бъдат правилно оценени. Това следва също така да намали количеството информация, изисквана впоследствие от Комисията по време на оценката на нотификацията.

                  (9)

                  Освен това следва да се вземе предвид необходимостта от гарантиране на ефективна оценка, от една страна, и от опростяване на административните процедури, доколкото е възможно, от друга. В това отношение механизмът за нотификация не следва да включва ненужни административни тежести за заинтересованите страни. За да се улесни разглеждането на нотифицирана проектомярка от Комисията, ОЕРЕС и другите НРО и за да се ускори процесът, НРО следва да използват набор от формуляри за нотификации.

                  (10)

                  С цел увеличаване на прозрачността на дадена нотифицирана проектомярка и улесняване на обмена на информация за такива мерки между НРО, ОЕРЕС и Комисията, както стандартните, така и кратките формуляри за нотификация, които се публикуват, следва да съдържат ясно, обобщено описание на основните елементи на проектомярката, която трябва да бъде нотифицирана. В образците на тези формуляри се посочва, че информацията, изисквана в различните им раздели, следва да бъде предоставяна, когато е приложимо, в смисъл, че е възможно в отделните случаи да не е от значение цялата информация.

                  (11)

                  За определени категории проектомерки с повтарящ се и/или технически характер следва да се използва кратък формуляр за нотификация, за да се намали административната тежест за всички засегнати страни. Националните регулаторни органи често изменят техническите данни за наложените преди това корективни мерки, за да отразят промените в съответните икономически показатели или фактори (като промени в цени на оборудване, разходи за труд, процент на инфлация или размер на наемите за недвижимо имущество) или за да актуализират прогнози или предположения. Чрез формуляра за кратка нотификация следва да бъдат нотифицирани само промени или актуализации на данни, които не променят характера или общия обхват на предходните корективни мерки. Оценката на такива видове проектомерки вероятно няма да бъде толкова сложна; ето защо, както вече се е случвало в миналото, Комисията може да я завърши за по-малко от един месец. По подобен начин предходната практика на Комисията показва, че оценката на тези видове проектомерки често не е давала основание за забележки от Комисията до НРО в съответствие с член 32, параграф 3 от Кодекса. Затова в препоръката е изяснено в кои ситуации може да се използва кратък формуляр за нотификация.

                  (12)

                  От друга страна, съществените промени в характера или обхвата на корективните мерки, които имат осезателно въздействие върху пазара, като изменения в методиките за изчисляване на разходи или цени (7), определяне на планове за постепенно намаляване или изменения на равнищата на цените (с изключение на актуализациите на цените, които просто отразяват промените в съответните икономически показатели или фактори, описани по-горе), следва да се нотифицират чрез стандартния формуляр за нотификация.

                  (13)

                  Наборът от формуляри за нотификация следва също да включва, където е приложимо, указания за съдържанието на нотификациите, свързани с новите разпоредби, въведени с Кодекса. Това включва по-специално нотификации, попадащи в приложното поле на членове 61 и 76 от Кодекса (задължения за симетричен достъп и предложения за съвместна инвестиция) и в приложното поле на членове 78—81 от Кодекса (доброволно разделяне, ангажименти, предприятия само за продажба на едро и преход от заварена инфраструктура).

                  (14)

                  Механизмът, позволяващ на Комисията да изисква от НРО да оттеглят планирани мерки относно определяне на пазар и определяне на предприятия като имащи значителна пазарна сила, когато такива мерки биха създали пречка за вътрешния пазар или биха били несъвместими с правото на Съюза, допринесе значително за прилагането на последователни регулаторни подходи сред държавите членки. Механизмът се оказа ефективен при изясняване на обстоятелствата, при които следва да се прилага ex ante регулиране.

                  (15)

                  Опитът от процедурата за вътрешния пазар съгласно членове 7 и 7а от Директива 2002/21/ЕО на Европейския парламент и на Съвета (8) показа, че несъответствия в прилагането на корективните мерки от страна на НРО при сходни пазарни условия могат да подкопаят вътрешния пазар на електронни съобщения.

                  (16)

                  С Кодекса бяха предоставени нови правомощия на Комисията за случаите, когато ОЕРЕС споделя нейните опасения, да изисква от НРО да оттегли проектомерки, свързани с i) разширяването на задълженията отвъд първата концентраторна или разпределителна точка, необходими за преодоляване на сериозни и постоянни икономически или физически пречки за дублирането (член 61, параграф 3 от Кодекса); или ii) относно регулаторното третиране на нови мрежи с много голям капацитет (VHCN) (член 76 от Кодекса).

                  (17)

                  За да бъдат постигнати общите цели, посочени в член 3 от Кодекса, и по-специално целите за премахване на оставащите пречки пред вътрешния пазар и насърчаване на регулаторната предвидимост, от съществено значение е постигането на пълно съответствие с механизма за нотификация, предвиден в член 32 от Кодекса.

                  (18)

                  С цел увеличаване на прозрачността и ефективността на механизма за консултации по член 32, Комисията, другите НРО и ОЕРЕС следва да могат лесно да проверят дали и как нотифициращият НРО е взел предвид забележките, предоставени по нотифицирана проектомярка. За тази цел, когато даден НРО съобщава приетата мярка на Комисията, ОЕРЕС или други НРО, след получаването на забележки от тях той следва да посочи начина, по който се е съобразил в максимална степен с направените забележки.

                  (19)

                  Исканията на НРО за удължаване на крайния срок за нотификация за нов анализ на пазара съгласно член 67, параграф 5 от Кодекса трябва да съдържат достатъчна и обоснована информация, която да позволи на Комисията да прецени дали да предостави исканото удължаване.

                  (20)

                  Съгласно член 34 от Кодекса ОЕРЕС предостави становището си по настоящата препоръка (9) на 12 февруари 2021 г.,

            ПРЕПОРЪЧВА:

         Канали за комуникация

                  1.

                  Националните регулаторни органи се насърчават да се възползват от възможността да обсъждат неофициално със службите на Комисията всички предварителни констатации или въпроси, свързани с бъдещи проектомерки в рамките на среща преди представяне на нотификацията (включително телефонно обаждане или видеоконференция, което е по-удобно). Тези контакти преди представяне на нотификацията следва да бъдат насърчавани преди и/или след националните консултации, предвидени в член 23, параграф 1 от Кодекса. Тези контакти преди представяне на нотификацията са от особено значение за проектомерките, съдържащи прегледи на пазара, но също така са от значение за корективните мерки. В такива случаи, особено когато проектомярката подлежи на значителни промени след обществената консултация, се насърчават допълнителни контакти преди представяне на официалната нотификация на такива мерки съгласно член 32, параграф 3 от Кодекса.

                  2.

                  НРО следва да подават нотификации чрез защитения електронен интерфейс, определен от Комисията.

                  3.

                  Когато поради технически или други причини документи, свързани с нотификацията, не могат да бъдат качени в защитения електронен интерфейс, НРО може да изпрати документите до Комисията по електронна поща. Въпреки това други НРО и ОЕРЕС могат да получат достъп до тези документи в защитения електронен интерфейс, където те се запазват незабавно от Комисията. НРО следва да качи всеки документ, изпратен по изключение по електронна поща, в защитения електронен интерфейс възможно най-скоро, когато стане технически възможно.

                  4.

                  След качването на нотификация в защитения електронен интерфейс (регистрация на нотификация), Комисията може да изпрати на НРО искане за информация или разяснения в съответствие с член 20, параграф 2 от Кодекса. Препоръчва се НРО да предоставят исканата информация в рамките на три работни дни (10), когато тя може да бъде намерена лесно. НРО следва да информират службите на Комисията за всеки проблем, който може да попречи на спазването на този срок.

                  5.

                  Когато друг НРО или ОЕРЕС направи забележки по дадена нотификация, той може да публикува тези забележки на всеки избран от него официален език, който може да улесни разбирането им от всички останали НРО. Той следва да съобщи тези забележки на Комисията, ОЕРЕС и другите НРО по електронен път, за предпочитане чрез качването им в публичния раздел на защитения електронен интерфейс на Комисията.

                  6.

                  НРО следва да идентифицират и редактират всяка поверителна информация, и да поискат коригиране на всички грешки, съдържащи се в писмото със/без забележки на Комисията, в рамките на три работни дни, преди писмото да бъде публикувано в публичния раздел на защитения електронен интерфейс на Комисията.

                  7.

                  НРО може да реши по всяко време да оттегли нотифицираната проектомярка. В този случай НРО следва да качи известие за оттегляне в защитения електронен интерфейс.

                  8.

                  Когато НРО приема проектомярка, нотифицирана преди това съгласно член 32, параграф 3 от Кодекса, след получаването на забележки от Комисията, ОЕРЕС или друг НРО, той следва да съобщи на Комисията, ОЕРЕС и другите НРО както приетата мярка , така и начина, по който се е съобразил в максимална степен с направените забележки. С цел увеличаване на прозрачността и улесняване на процедурите за съобщаване на приетите мерки, НРО следва да съобщават на Комисията приетите от тях мерки чрез попълване и подаване на формуляра, посочен в приложение IV, заедно с приетата мярка.

         Ниво на подробност на нотификациите

                  9.

                  Нотификациите следва да бъдат на един от официалните езици на Европейския съюз. Стандартният формуляр за нотификация (приложения I и II) или краткият формуляр за нотификация (приложение III), наричани заедно „набор от формуляри за нотификация“, и съобщението за приетите мерки (приложение IV) могат да бъдат на всеки официален език, който може да улесни обмена между НРО и ОЕРЕС.

                  10.

                  Проектомерките, нотифицирани от НРО, следва да бъдат надлежно обосновани и придружени от всякаква друга документация, необходима за оценката на мярката. Цялата информация, предоставена от НРО, следва да бъде пълна и обобщена във формуляра за нотификация.

                  11.

                  С цел подобряване на ефективността на механизма за нотификация, увеличаване на правната сигурност за НРО и участниците на пазара и осигуряване на своевременно прилагане на регулаторни мерки е желателно всяка нотификация от НРО, обхващаща анализ на пазара, да включва също корективните мерки, предложени от НРО за преодоляване на установените случаи на неефективност на пазара, когато е възможно. Когато проектомярката се отнася до пазар, за който е установено, че е конкурентен, и вече съществуват корективни мерки по отношение на този пазар, нотификацията следва да включва и предложението за оттегляне на тези задължения.

                  12.

                  Наборът от формуляри за нотификация не е предназначен да замени нотифицираната проектомярка, но тяхното правилно използване следва да даде възможност на Комисията, ОЕРЕС и НРО на други държави членки да проверят дали нотифицираната проектомярка наистина съдържа цялата информация, необходима за изпълнението на задачите им съгласно членове 32 и 33 от Кодекса в рамките на сроковете, определени в тях.

                  13.

                  Изискваната информация следва да бъде предоставена от НРО в съответните раздели на формуляра за нотификация, с препратки към онази част от нотифицираната проектомярка, където тази информация може да бъде намерена.

                  14.

                  НРО се насърчават да обсъждат предварително с Комисията, особено по време на неформални контакти преди представяне на нотификация, всякакви въпроси относно това дали дадена национална мярка би попаднала в приложното поле на член 32, параграф 3 от Кодекса, както и въпроси относно формата или съдържанието на планираните нотификации. В тази връзка НРО се насърчават да се консултират с Комисията по всеки аспект или въпрос относно набора от формуляри за нотификация, и по-специално относно вида на информацията, която следва да предоставят.

         Нотификация чрез стандартен формуляр за нотификация

                  15.

                  Проектомерките следва да бъдат предоставени на Комисията, ОЕРЕС и другите НРО, придружени от надлежно попълнен стандартен формуляр за нотификация, както е посочено в приложения I и II, с изключение на случаите, посочени в точка 18 от настоящата препоръка.

                  16.

                  Нотифицираните проектомерки следва да включват всеки от долуизброените елементи, където е приложимо:

            а)
            информация, която се изисква за всички нотификации чрез стандартен формуляр за нотификация

                  1)

                  датите и резултатите от предварителната обществена консултация, проведена от НРО;

                  2)

                  становището, издадено от националния орган за защита на конкуренцията, когато е предоставено;

            б)
            допълнителна информация, необходима за нотификации на проектомярка, свързана с анализ на пазара и налагане на корективни мерки (членове 64, 67 и 68 от Кодекса)

                  1)

                  съответния пазар на продукти или услуги (11), по-специално описание на продуктите и услугите, които трябва да бъдат включени в съответния пазар, и тези, които трябва да бъдат изключени от него, въз основа на заменяемостта на търсенето и предлагането; когато за целите на анализа на пазара в дадена проектомярка се определя съответен пазар, който се различава от тези в Препоръка (ЕС) 2020/2245 на Комисията (12), НРО следва да докажат, че са изпълнени критериите, определени в член 67, параграф 1 от Кодекса;

                  2)

                  съответния географски пазар, включително обоснован анализ на конкурентните условия въз основа на заменяемостта на търсенето и предлагането, както и информацията и данните, използвани при географския анализ, по отношение на избора на основната географска единица, използваните структурни и поведенчески показатели (т.е., когато е приложимо, броя на конкуриращите се мрежи, пазарните дялове и тенденциите при пазарните дялове, анализ на ценовото поведение или различните цени на регионално равнище и поведенческите модели) (13);

                  3)

                  основните предприятия, действащи на съответния пазар;

                  4)

                  резултатите от анализа на съответния пазар, по-специално констатациите за наличие или липса на ефективна конкуренция на съответния пазар на едро, както и анализа на съответния пазар на дребно, включително причините за това наличие или липса, т.е. нотифицираната проектомярка следва да съдържа пазарните дялове (за предпочитане както по отношение на стойността, така и по отношение на обема) на различните предприятия и тенденциите в тези пазарни дялове, и позоваване на други съответни целесъобразни критерии, като пречки пред навлизането, икономии от мащаба и обхвата, вертикална интеграция, контрол върху инфраструктурата, която не се дублира лесно, технологични преимущества или превъзходство, липса на компенсираща покупателна способност или ниска компенсираща покупателна способност, улеснен или привилегирован достъп до капиталови пазари/финансови ресурси, цялостен размер на предприятието, диверсификация на продукти/услуги, високоразвита мрежа за дистрибуция и продажби, липса на потенциална конкуренция и пречки пред разширяването;

                  5)

                  когато е уместно, предприятията, които следва да бъдат определени като имащи, заедно или поотделно, значителна пазарна сила, и мотивите, доказателствата и всяка друга подходяща фактическа информация в подкрепа на това определение;

                  6)

                  в случай на нотификация на проектомерки, които попадат в приложното поле на член 68 от Кодекса, специфичните регулаторни задължения, предложени за преодоляване на липсата на ефективна конкуренция на съответния разглеждан пазар, или в случаите, когато е установено, че даден съответен пазар е ефективно конкурентен и такива задължения вече са били наложени по отношение на този пазар — предложените проектомерки за оттегляне на тези задължения;

                  7)

                  за проектомерки, попадащи в приложното поле на член 76, параграф 2 от Кодекса, нотификацията следва да съдържа по-специално: подробно описание на ангажимента, предложен от оператора, имащ значителна пазарна сила, и как той отговаря на условията на член 76, параграф 1 от Кодекса, описание на регулаторното третиране на новите мрежови елементи с много голям капацитет, които са предмет на ангажимента, субектите, които инвестират съвместно, степента на тяхната съвместна инвестиция и вероятната им конкурентна роля на пазара, както и, когато е уместно, описание на корективните мерки, наложени въз основа на член 76, параграф 2, трета алинея от Кодекса, и обосновката за налагане, запазване или адаптиране на тези корективни мерки;

                  8)

                  за проектомерки, попадащи в приложното поле на член 79 от Кодекса, нотификацията следва да включва решението за поемане на ангажимент (когато то се различава от проектомярката), подробно описание на условията, приети от НРО, както и характера и резултатите от извършеното допитване до участниците на пазара;

                  9)

                  за проектомерки, попадащи в приложното поле на член 80 от Кодекса, нотификацията следва да включва съответната информация, в която се посочва подробно, че са изпълнени условията за премахване на някои от задълженията за значителна пазарна сила съгласно член 80, параграф 1 от Кодекса;

                  10)

                  нотификациите, направени в съответствие с член 68, параграф 3, втора алинея от Кодекса, следва също да съдържат достатъчна обосновка в подкрепа на искането до Комисията за това защо задължения за достъп или взаимосвързаност, различни от изброените в членове 69—74 и членове 76 и 80 от Кодекса, следва да бъдат наложени на оператори със значителна пазарна сила;

                  11)

                  нотификациите, попадащи в приложното поле на член 68, параграф 5 от Кодекса, също следва да съдържат достатъчна обосновка за това защо планираните проектомерки е необходимо да бъдат в съответствие с международните ангажименти;

            в)
            допълнителна информация, необходима за нотификации на друг вид проектомерки (член 61 от Кодекса)

                  1)

                  в случай на нотификация на проектомерки, попадащи в приложното поле на член 61, параграфи 1—4 от Кодекса, проектомярката следва да включва засегнатите предприятия, обосновката на проектомярката съгласно използваното правно основание, описанието на задълженията, които следва да бъдат наложени, и препратка към всички свързани нотифицирани преди това проектомерки, включително резултатите от анализа на съответния пазар, който може да е засегнат, както е описано в точка 4);

                  2)

                  по-специално проектомерките, попадащи в приложното поле на член 61, параграф 3 от Кодекса, следва да включват описание на начина, по който НРО е определил първата концентраторна или разпределителна точка (FCDP), и/или точката извън FCDP, която е в състояние да приеме достатъчен брой връзки на крайни ползватели, така че ефективно предприятие да може да преодолее установените значителни пречки за дублирането, и информация и обосновка, подкрепящи заключението, че съответните мрежови елементи не могат да бъдат дублирани, и следователно задълженията са обосновани; по-специално по отношение на задълженията, предложени съгласно член 61, параграф 3, втора алинея, НРО следва да включат описание на това кои икономически или физически пречки за дублирането считат за сериозни и постоянни, както и проблемите за конкуренцията или неефективността на пазара на дребно, които да бъдат решени чрез предложените задължения, и обосновките за всяко изключение, което би било приложимо, като например определянето на това кое разгръщане на мрежи може да се счита за ново и кои проекти могат да се считат за малки.

         Нотификации чрез кратък формуляр за нотификация

                  17.

                  Следните проектомерки трябва да бъдат предоставени чрез надлежно попълване на краткия формуляр за нотификация, определен в приложение III:

                              а)

                              проектомерки от чисто техническо естество, които актуализират подробности за наложени преди това регулаторни корективни мерки и нямат осезателно въздействие върху пазара; такива проектомерки могат да представляват изменения на типови предложения, които съдържат незначителни промени на вече определените задължения, и повторни нотификации (14), когато не е направена промяна или промяната е от техническо естество;

                              б)

                              актуализации на решения относно изпитването за икономическа повторяемост, които не променят основната методика (например изпитване на нови цени/оферти);

                              в)

                              последващи нотификации за задълженията на други оператори, използващи подхода или методиката, които вече са били използвани (като например актуализиране на задълженията на пазарите за терминиране), ако тези изменения са ограничени до корективни мерки и не засягат определянето на пазара и определянето на значителна пазарна сила;

                              г)

                              проектомерки, попадащи в приложното поле на член 76, параграф 2 от Кодекса, само доколкото те се ограничават до последващи индивидуални проекторешения по нотифицирана преди това и оценена схема за съвместно инвестиране, и при условие че не е имало съществени промени в обстоятелствата след оценката на схемата за съвместно инвестиране (15).

                  18.

                  За проектомерките, изброени в точка 17, следва да е достатъчно НРО да попълни и представи кратък формуляр за нотификация и да качи проектомярката в защитения електронен интерфейс на Комисията, така че тя да бъде публично достъпна. В случай че по време на оценката на нотифицираната мярка Комисията счете, че е необходима допълнителна документация, тя може да я поиска на всеки етап от процедурата.

                  19.

                  Ако обаче Комисията, след като извърши в рамките пет работни дни проверка дали условията за използване на кратък формуляр за нотификация попадат в изброените в точка 17 категории, счете, че тези условия не са изпълнени, нотифициращият НРО следва да представи без забавяне проектомярката, използвайки стандартен формуляр за нотификация. В такива случаи едномесечният срок за преглед няма да бъде прекъснат.

                  20.

                  При планирането на нотификациите съгласно член 68, параграф 3, втора до четвърта алинея от Кодекса, НРО следва да предвидят, че ще бъде необходим период от най-малко пет месеца за приемане на решението за разрешаване от Комисията, предвид необходимостта от консултация с ОЕРЕС за тези мерки, които трябва да бъдат приети като актове за изпълнение в съответствие с член 118, параграф 3.

         Регистрация на нотификации

                  21.

                  Нотификациите, направени посредством набора от формуляри за нотификация, изброени в точки 16 и 17, се регистрират по реда, в който са нотифицирани. НРО следва да имат предвид, че едномесечният срок за преглед започва да тече незабавно, от момента на получаване на нотификацията на проектомярката.

                  22.

                  Потвърждението и определянето на номер на нотификация следва да се регистрират, като до всички НРО, ОЕРЕС и други регистрирани потребители на защитения електронен интерфейс на Комисията следва да се изпрати известие по електронен път. Това известие за регистрация следва да включва следното:

                              а)

                              датата на регистриране на нотификацията;

                              б)

                              предмета на нотификацията;

                              в)

                              формуляра за нотификация;

                              г)

                              всички получени съпътстващи документи.

         Обработка на поверителна информация

                  23.

                  Когато НРО счита, че информацията, свързана с дадена нотификация, е поверителна съгласно правилата на Съюза и националните правила относно търговската тайна, авторът на информацията следва да я маркира ясно като „Поверителна“, преди да я качи в защитения електронен интерфейс на Комисията или при изпращане по електронен път, когато е приложимо.

                  24.

                  За да се осигури прозрачност на нотификациите, всяка нотификация, изпратена като „Поверителна“, също следва да бъде представена в редактирана или адаптирана неповерителна версия, която ще стане публично достояние.

                  25.

                  При попълване на формулярите за нотификация, посочени в точка 9, НРО не следва да включват поверителна информация.

                  26.

                  Адресати на настоящата препоръка са държавите членки.

         Съставено в Брюксел на 30 март 2021 година.

               За Комисията

            Thierry BRETON

               Член на Комисията

         (1)  OВ L 321, 17.12.2018 г., стр. 36.

         (2)  Регламент (ЕС) 2018/1971 на Европейския парламент и на Съвета от 11 декември 2018 г. за създаване на Орган на европейските регулатори в областта на електронните съобщения (ОЕРЕС) и на Агенция за подкрепа на ОЕРЕС (Службата на ОЕРЕС), за изменение на Регламент (ЕС) 2015/2120 и за отмяна на Регламент (ЕО) № 1211/2009 (ОВ L 321, 17.12.2018 г., стр. 1).

         (3)  Решение на Съда от 20 декември 2017 г., Polkomtel sp. z o.o срещу Prezes Urzędu Komunikacji Elektronicznej, C-277/16, точка 45, ECLI:EU:C:2017:989; решение на Съда от 14 април 2016 г., Polkomtel, C-397/14, точка 56, и отговор на Съда на въпрос 2, EU:C:2016:256; решение на Съда от 17 септември 2015 г., KPN BV срещу Autoriteit Consument en Markt (ACM) C-85/14, точка 47, ECLI:EU:C:2015:610. Вижте също решенията на националния съд на италианския Consiglio di Stato (Държавен съвет), № 3722/2019, с които е отменено Решение № 259/14/CONS на AgCom въз основа на чисто процесуални съображения (без разглеждане на спора по същество) поради неспазване на процедурата за консултация за вътрешния пазар. Освен това полските съдилища анулираха решенията на националния регулаторен орган, засягащи търговията между държави членки, с които бяха наложени регулаторни задължения без задължителните предварителни консултации с ЕС (VI ACa 1148/11, VI ACa 137/14).

         (4)  Препоръка 2003/561/EC на Комисията от 23 юли 2003 г. относно уведомленията, сроковете и консултациите, предвидени в член 7 от Директива 2002/21/ЕО на Европейския парламент и на Съвета относно общата регулаторна рамка за електронните съобщителни мрежи и услуги (OВ L 190, 30.7.2003 г., стр. 13.)

         (5)  Препоръка 2008/850/EC на Комисията от 15 октомври 2008 г. относно уведомленията, сроковете и консултациите, предвидени в член 7 от Директива 2002/21/ЕО на Европейския парламент и на Съвета относно общата регулаторна рамка за електронните съобщителни мрежи и услуги (OВ L 301, 12.11.2008 г., стр. 23).

         (6)  CIRCABC, https://circabc.europa.eu/ui/welcome.

         (7)  Например информация относно изчисляването на средната претеглена цена на капитала в съответствие с известието за изчисляване на капиталовите разходи за заварената инфраструктура (Известие WACC) (2019/C 375/01).

         (8)  Директива 2002/21/EО на Европейския парламент и на Съвета от 7 март 2002 г. относно общата регулаторна рамка за електронните съобщителни мрежи и услуги (Рамкова директива) (ОВ L 108, 24.4.2002 г., стр. 33).

         (9)  BoR (21) 20.

         (10)  Сроковете се изчисляват в съответствие с Регламент (ЕИО, Евратом) № 1182/71 на Съвета от 3 юни 1971 г. за определяне на правилата, приложими за срокове, дати и крайни срокове (OВ L 124, 8.6.1971 г., стр. 1.).

         (11)  Вж. по-специално точки 24—51 от Насоките на Комисията за анализ на пазара и оценка на значителната пазарна сила съгласно регулаторната рамка на ЕС за електронни съобщителни мрежи и услуги (2018/C 159/01).

         (12)  Препоръка (ЕС) 2020/2245 на Комисията от 18 декември 2020 година относно съответните пазари на продукти и услуги в сектора на електронните съобщения, подлежащи на регулиране ex ante в съответствие с Директива (ЕС) 2018/1972 на Европейския парламент и на Съвета за установяване на Европейски кодекс за електронни съобщения (ОВ L 439, 29.12.2020 г., стр. 23).

         (13)  Вж. Препоръка (ЕС) 2020/2245 и обяснителна бележка (SWD(2020) 337 final), придружаваща препоръката.

         (14)  Такъв може да бъде случаят, когато национален съд отмени решение на НРО по процедурни причини и този НРО трябва да уведоми повторно Комисията за същата мярка.

         (15)  Вж. съображение 201 от Кодекса: в конкретния случай на схеми за съвместно инвестиране, попадащи в приложното поле на член 76 от Кодекса. В съображение 201 се посочва, че: „В интерес на ефективността националният регулаторен орган следва да може да подаде единна нотификация до Комисията за проектомярката, която се отнася до схемата за съвместни инвестиции, отговаряща на съответните изисквания. Когато Комисията не упражнява правомощията си да изиска оттеглянето на проектомярката, ще бъде непропорционално последващи опростени нотификации за индивидуални проекти на решения на националния регулаторен орган въз основа на същата схема, включително допълнително доказателство за действителното сключване на споразумение с най-малко един съинвеститор, при липсата на промяна в обстоятелствата да бъдат предмет на решение, което изисква оттегляне.“

         ПРИЛОЖЕНИЕ I
         СТАНДАРТЕН ФОРМУЛЯР ЗА НОТИФИКАЦИЯ

            проектомярка, свързана с анализ на пазара и налагане на корективни мерки (членове 64, 67 и 68 от Кодекса)

         (посочена в точка 16, букви a) и б)

                        Раздел 1 — Определяне на пазара

                     Моля, предоставете информация за следното, когато е приложимо:

                                 1.1

                                 Съответен пазар на продукти/услуги

                                 1.2.

                                 Съответен(ни) географски пазар(и)

                                 1.3.

                                 Ако националният орган за защита на конкуренцията (НОЗК) е дал становище, посочете дали той е съгласен или не с предложения проект за анализ на съответния пазар.

                        Съгласие

                     ☐

                        Несъгласие

                     ☐

                     Ако НОЗК не е съгласен, моля, посочете причините:

                                 1.4

                                 Дати на националната обществена консултация

                        От ________ до __________

                                 1.5

                                 Кратък преглед на резултатите от обществената консултация относно предложеното определение на пазара. Моля, посочете дали е извършена някаква промяна в проектомярката вследствие на обществената консултация и ако да, опишете накратко промените.

                        (напр. колко коментара са получени, кои от отговорилите са били съгласни с предложеното определение на пазара, кои от отговорилите не са били съгласни с него и по какви причини).

                                 1.6.

                                 Когато съответният пазар се различава от пазарите, изброени в Препоръка (ЕС) 2020/2245, направете обобщение на основните причини, обосноваващи предложеното определение на пазара с оглед на трите критерия, посочени в член 67, параграф 1 от Кодекса (1).

                        Раздел 2 — Определяне на предприятия със значителна пазарна сила

                     Моля, предоставете информация за следното, когато е приложимо:

                                 2.1.

                                 Наименование на предприятията, които са определени, заедно или поотделно, като имащи значителна пазарна сила.
                                 Кагато е приложимо — наименование на предприятията, за които се смята, че вече нямат значителна пазарна сила.

                                 2.2.

                                 Критерии, използвани за определяне дали дадено предприятие има или няма значителна пазарна сила, заедно или поотделно.

                                 2.3.

                                 Наименование на главните предприятия (конкуренти), които са активни на съответния пазар.

                                 2.4.

                                 Пазарни дялове на предприятията, посочени по-горе, и основа за изчисляване на пазарния дял (напр. общ обем на продажбите, брой абонати).

                                 2.5.

                                 Ако националният орган за защита на конкуренцията (НОЗК) е дал становище, посочете дали той е съгласен или не с предложения проект за оценката на значителна пазарна сила.

                        Съгласие

                     ☐

                        Несъгласие

                     ☐

                     Ако НОЗК не е съгласен, моля, посочете причините:

                                 2.6.

                                 Резултатите от обществената консултация относно предложеното определяне на предприятия за имащи значителна пазарна сила (напр. общ брой на получените коментари, брой на съгласните/несъгласните). Моля, посочете дали е извършена някаква промяна в проектомярката вследствие на обществената консултация и ако да, опишете накратко промените.

                        Раздел 3 — Регулаторни задължения

                     Моля, предоставете информация за следното, когато е приложимо:

                                 3.1.

                                 Правно основание за налагане, поддържане, изменяне или отменяне на задълженията (членове 69—74 и членове 76—81 от Кодекса).

                                 3.2.

                                 Причините, поради които налагането, поддържането или изменянето на задълженията на предприятията се смята за пропорционално и обосновано с оглед на правните разпоредби, на които те се основават. Друг вариант е да посочите параграфите, разделите или страниците на проектомярката, където може да се намери такава информация.

                                 3.3.

                                 Когато предложените корективни мерки се различават от тези, посочени в членове 69—74 и членове 76 и 80 от Кодекса, моля, посочете кои „изключителни обстоятелства“ по смисъла на член 68, параграф 3 от Кодекса оправдават налагането на такива мерки. Друг вариант е да посочите параграфите, разделите или страниците на проектомярката, където може да се намери такава информация.

                        Раздел 3a — Проектомерки съгласно член 76, параграф 2 от Кодекса

                     Моля, предоставете информация за следното, когато е приложимо:

                                 3a.1.

                                 Кратко описание на ангажиментите, предложени от оператора със значителна пазарна сила, и как те отговарят на условията на член 76, параграф 1.

                                 3a.2.

                                 Описание на регулаторното третиране на елементите на новата мрежа VHCN, предмет на ангажимента съгласно член 76, параграф 2, първа алинея.

                                 3a.3.

                                 Ако е приложимо, описание на корективните мерки, наложени въз основа на член 76, параграф 2, трета алинея

                        Раздел 3б — Проектомерки съгласно член 79 от Кодекса

                     Моля, предоставете информация за следното, когато е приложимо:

                                 3б.1.

                                 Кратко описание на приложеното решение за ангажимент (или посочване на параграфите, разделите или страниците на проектомярката, където може да се намери такава информация).

                        Раздел 3в — Проектомерки съгласно член 80 от Кодекса

                     Моля, предоставете информация за следното, когато е приложимо:

                                 3в.1.

                                 Кратко описание на структурата на предприятието (или посочване на параграфите, разделите или страниците на проектомярката, където може да се намери такава информация).

                                 3в.2.

                                 Ако е приложимо, описание на наложените или отменените корективни мерки.

            (1)  Директива (ЕС) 2018/1972 на Европейския парламент и на Съвета за установяване на Европейски кодекс за електронни съобщения.

         ПРИЛОЖЕНИЕ II
         СТАНДАРТЕН ФОРМУЛЯР ЗА НОТИФИКАЦИЯ

            Симетрични задължения съгласно член 61 от Кодекса

         (посочени в точка 16, букви a) и в)

                        Раздел 1 — Проектомерки относно налагане на симетрични задължения

                     Моля, предоставете информация за следното, когато е приложимо:

                                 1.1.

                                 Кратко обобщение на съдържанието на нотифицираната проектомярка.

                                 1.2.

                                 Правно основание за налагане, поддържане, изменяне или отменяне на задълженията (член 61, параграфи 1, 2, 3 или 4).

                                 ☐

                                    Член 61, параграф 1

                                 Член 61, параграф 2,

                                 ☐

                                 буква a)

                                 ☐

                                 буква в)

                                 ☐

                                 буква б)

                                 ☐

                                 буква г)

                        Член 61, параграф 3

                                 ☐

                                 първа алинея

                                 ☐

                                 втора алинея

                                 ☐

                                    Член 61, параграф 4

                                 1.3.

                                 Позоваване в нотификацията по член 32 на всички свързани нотифицирани преди това проектомерки, когато е приложимо.

                                 1.4.

                                 Наименования на засегнатите предприятия.

                                 1.5.

                                 Задължения, които трябва да бъдат наложени, поддържани или отменени.

                                 1.6.

                                 Причините, поради които налагането, поддържането или изменянето на задълженията на предприятията се смята за пропорционално и обосновано с оглед на правните разпоредби, на които те се основават. Друг вариант е да посочите параграфите, разделите или страниците на проектомярката, където може да се намери такава информация.

                                 1.7.

                                 Становище на националния орган за защита на конкуренцията, когато има такова.

                                 1.8.

                                 Дати на обществената консултация относно предложените задължения и кратък преглед на резултатите от тази обществена консултация. Моля, посочете дали е извършена някаква промяна в проектомярката вследствие на обществената консултация и ако да, опишете накратко промените.

         ПРИЛОЖЕНИЕ III
         КРАТЪК ФОРМУЛЯР ЗА НОТИФИКАЦИЯ
         (посочен в точка 17)

                        Раздел 1 — Проектомерки, които променят техническите подробности на наложени по-рано регулаторни корективни мерки
                         (1)
                        , или последващи нотификации за задълженията на други оператори, използващи подхода или методиката, които вече са били използвани

                     Моля, предоставете информация за следното, когато е приложимо:

                                 1.1

                                 Референтен(ни) номер(а) на нотификацията на нотифицираната(ите) преди това проектомярка (проектомерки).

                                 1.2

                                 Кратко описание на техническите подробности, които са променени (с посочване на съответния пазар), или в случай на последваща нотификация за задълженията на други оператори, използващи подхода или методиката, които вече са били използвани — корективните мерки, които трябва да бъдат наложени.

                                 1.3.

                                 Ако актуализираните технически подробности са свързани със структура на ценообразуване (например годишни актуализации на разходите и приблизителни оценки на счетоводните модели) — обяснение дали това е рутинна актуализация.

                                 1.4.

                                 Извършена ли е консултация с НОЗК по предложената проектомярка? Ако да, какво е било мнението му?

                                 1.5

                                 Забележки:

                        Раздел 2 — Проектомерки под формата на последващ индивидуален проект на решение по предварително нотифицирана и оценена схема за съвместно инвестиране, при условие че няма промяна в обстоятелствата. (член 76 от Кодекса)

                     Моля, предоставете информация за следното, когато е приложимо:

                                 2.1.

                                 Кратко описание на съдържанието на проектомярката, посочващо доказателства за сключване на споразумение с поне един съинвеститор.

                                 2.2.

                                 Референтен(ни) номер(а) на нотифицираната(ите) преди това проектомярка (проектомерки)

                                 2.3.

                                 Списък на операторите, за които е приложима тази проектомярка.

                                 2.4.

                                 Извършена ли е консултация с НОЗК по предложената проектомярка? Ако да, какво е било мнението му?

                                 2.5.

                                 Забележки.

            (1)  Националните регулаторни органи често изменят техническите данни за наложените преди това корективни мерки, за да отразят промените в съответните икономически показатели или фактори (като промени в цените на оборудване; разходи за труд; процент на инфлация; или размер на наемите за недвижимо имущество) или за да актуализират прогнози или предположения. Чрез формуляра за кратка нотификация следва да бъдат нотифицирани само промени или актуализации на данни, които не променят характера или общия обхват на предходните корективни мерки. От друга страна, съществените промени в характера или обхвата на корективните мерки (като изменения в методиките за изчисляване на разходи или цени; определяне на планове за постепенно намаляване или изменения на равнищата на цените, с изключение на измененията на цените, които просто отразяват промените в съответните икономически показатели или фактори, описани по-горе), следва да се нотифицират чрез стандартния формуляр за нотификация.

         ПРИЛОЖЕНИЕ IV
         СЪОБЩЕНИЕ ЗА ПРИЕТА МЯРКА (ПРИЕТИ МЕРКИ)
         (посочено в точка 8)

                        Раздел 1 — Идентифициране на приетата мярка

                     Моля, предоставете информация за следното, когато е приложимо:

                                 1.1.

                                 Дата на влизане в сила на приетата мярка

                                 1.2.

                                 Регистрационен номер и заглавие на направената преди това нотификация до Комисията за мярката на проектен етап.

                                 1.3.

                                 Получил ли е вашият НРО забележки от Комисията, други НРО или ОЕРЕС в отговор на нотификацията на проектомярката съгласно член 32, параграф 3 от Кодекса?

                        Да

                     ☐

                        Не

                     ☐

                        Раздел 2 — Подробности за това как са били взети предвид в най-голяма степен направените забележки

                     Моля, предоставете информация за следното, когато е приложимо:

                                 2.1.

                                 Обяснение за това как НРО е взел предвид в най-голяма степен направените забележки. Ако с цел да се отразят направените забележки са направени промени в текста на проектомярката, моля, предоставете съответните препратки към актуализираните членове/раздел/номер на страницата.

                     [Заглавие на забележка 1]

                        Обяснения как е била е взета предвид и/или позоваване на раздела от приетата мярка, където може да бъде намерена тази информация

                     [Заглавие на забележка 2]

                        Обяснения как е била е взета предвид и/или позоваване на раздела от приетата мярка, където може да бъде намерена тази информация

                     [Заглавие на забележка 3]

                        Обяснения как е била е взета предвид и/или позоваване на раздела от приетата мярка, където може да бъде намерена тази информация